Ir-Regolament tal-Kummissjoni (KE) Nru 1637/2001
tat-23 ta' Lulju 2001
li jemenda r-Regolament tal-Kummissjoni (KEE) Nru 3880/91 fuq statistiċi li Stati Membri jibgħatu dwar qbid nominali mis-sajd li jagħmlu fil-Grigal ta' l-Atlantiku
IL-KUMMISSJONI TAL-KOMUNITAJIET EWROPEJ,
Wara li kkunsidrat t-Trattat li jwaqqaf il-Komunità Ewropea,
Wara li kkunsidrat ir-Regolament tal-Kunsill (KEE) Nru 3880/91 tas-17 ta' Diċembru 1991 fuq statistiċi li Stati Membri jibagħtu dwar qbid nominali mis-sajd li jagħmlu fil-Grigal ta' l-Atlantiku [1] u partikularment l-Artikolu 2(3) u l-Artikolu 4 tiegħu,
Billi:
(1) Id-Disa' Laqgħa tal-Konferenza tal-Partijiet għall-Konvenzjoni dwar il-Kummerċ Internazzjonali fi Speċi Mhedda ta' Fawna u Flora Selvaġġ (CITES) fl-1994 talbet li sorveljanza fuq ċifri dwar qbid u kummerċ ta' l-ispeċi tal-ħut elasmobrank (klieb il-baħar, xkatli u rajjiet) ssir mill-Organizzazzjoni ta' l-Ikel u l-Biedja tal-Ġnus Maqgħuda (FAO) u minn aġenziji reġjonali tas-sajd.
(2) Fis-Sebgħa u tmenin (87) Laqgħa Statutorja tiegħu fl-1999 il-Kunsill Internazzjonali għall-Esplorazzjoni tal-Baħar (ICES) qatagħha li jaddotta l-klassifikazzjonijiet ta' l-ispeċi tal-ħut elasmobrank kif jurihom ir-rapport tal-Grupp ta' Studju fuq l-Ispeċi Elasmobrank u biex jitlob lill-FAO biex idaħħal dawn l-ispeċi fuq il-kwestjonarju tiegħu Statlant 27A dwar statistika ta' qbid fil-Grigal tal-Atlantiku.
(3) L-ICES żiedet il-lista tagħha ta' speċi li minħabba fiha qbid fil-Grigal ta' l-Atlantiku jitniżżel fid-database tagħha, u għalhekk l-Istati Membri għandhom ikunu mħeġġa biex jibgħatu statistiċi ta' qbid li jkollhom għal dawn l-ispeċi miżjuda.
(4) L-Artikolu 4(2) tar-Regolament (KEE) Nru 3880/91 isemmi li l-Istati Membri, bil-permess minn qabel ta' l-Eurostat, jistgħu jibgħatu ċifri f'forma oħra jew b'mezz ieħor minn dak imsemmi fl-Annex IV tar-Regolament.
(5) Bosta Stati Membri talbu li jibgħatu ċifri f'forma oħra jew b'mezz ieħor minn dak imsemmi fl-Annex IV tar-Regolament (KEE) Nru 3880/91 (li huwa bħal kwestjonarju Statlant imsemmija hawn fuq).
(6) Il-miżuri msemmija f'dan ir-Regolament huma skond l-opinjoni tal-Kumitat Permanenti għal Statistika Agrikola imwaqqaf b'deċiżjoni tal-Kunsill 72/279/KEE [2],
ADOTTAT DAN IR-REGOLAMENT:
L-Artikolu 1
L-Annex I tar-Regolament (KEE) Nru 3880/91 għandu jkun mibdul bl-Annex I ta' dan ir-Regolament.
L-Artikolu 2
Stati Membri jistgħu jibgħatu ċifri skond il-forma msemmija fl-Annex II ta' dan ir-Regolament.
L-Artikolu 3
Dan ir-Regolament għandu jidħol fis-seħħ fl-għoxrin jum mill-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-23 ta' Lulju 2001.